ШИНЖЛЭХ УХААН, ТЕХНОЛОГИЙН ТУХАЙ ХУУЛЬД
НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН
ДЭЛГЭРЭНГҮЙ ТАНИЛЦУУЛГА
	Шинжлэх ухаан, технологийн тухай хуульд нэмэлт, өөрчлөлт оруулах тухай хуулийн төслийг  боловсруулах хэрэгцээ, шаардлагыг урьдчилан тандан судалсны үндсэн дээр хуулийн төслийг боловсруулсан. 

Хуулийн нэмэлт, өөрчлөлтийн төсөл боловсруулах дараах хууль зүйн үндэслэл, практик шаардлага байсныг дурдах байна.
Монгол Улсын Их Хурлаас 2024 онд Шинжлэх ухаан, технологийн тухай хуулийн шинэчилсэн найруулгыг баталснаар тус салбарын эрх зүйн орчинд суурь шинэчлэл хийгдэж, шинжлэх ухаан, технологи, инновацыг үндэсний хөгжлийн бодлогын төвд авч үзэх нөхцөл бүрдсэн.
Шинэчилсэн найруулгаар шинжлэх ухаан, технологийн бодлогыг Монгол Улсын Үндсэн хууль болон урт, дунд хугацааны хөгжлийн бодлогын баримт бичгүүдтэй уялдуулан хэрэгжүүлэх эрх зүйн үндсийг бүрдүүлж, санхүүжилтийн олон эх үүсвэр бий болгох, тэргүүлэх чиглэл, цөм технологийг тодорхойлох, үндэсний судалгаа, хөгжүүлэлтийн тогтолцоог бэхжүүлэх боломжийг бий болгосон. Мөн оюуны өмчийг эдийн засгийн эргэлтэд оруулах, инновацын бүтээгдэхүүн, өндөр технологийн үйлдвэрлэлийг дэмжих, хувийн хэвшлийн оролцоог нэмэгдүүлэх, төсвийн бус санхүүжилтийн эх үүсвэрийг өргөжүүлэх зэрэг зохицуулалтыг тусгасан.
Үүнтэй зэрэгцэн судалгаа, хөгжүүлэлтийн санхүүжилтийн механизмыг боловсронгуй болгож, суурь болон өрсөлдөөнт санхүүжилтийн хосолсон тогтолцоог бүрдүүлэх, салбарын санхүүжилтийг дотоодын нийт бүтээгдэхүүний 2 хувиас доошгүй түвшинд хүргэх зорилтыг үндэсний бодлогын түвшинд тусган хэрэгжүүлэх эрх зүйн нөхцөл бүрдсэн. Түүнчлэн шинжлэх ухаан, технологи, инновацын бодлого, төлөвлөлтийг салбар дундын уялдаатай хэрэгжүүлэх зорилгоор Ерөнхий сайдын дэргэд Үндэсний зөвлөлийг байгуулж, бодлогын уялдаа, хэрэгжилтийг хангах институцийн зохицуулалтыг бий болгосон.
Мөн эрдэм шинжилгээний байгууллагын санхүүгийн бие даасан байдлыг нэмэгдүүлэх, нэмэлт орлого бүрдүүлэх, захиран зарцуулах эрхийг өргөжүүлэх, хүний нөөцийн нийгмийн баталгааг сайжруулах, олон улсын хамтын ажиллагааг өргөжүүлэх эрх зүйн орчныг бүрдүүлсэн.
Нөгөө талаас Монгол Улсын урт, дунд хугацааны хөгжлийн бодлогын баримт бичгүүдэд шинжлэх ухаан, технологи, инновацын салбарыг эдийн засгийн өсөлт, бүтээмж, өрсөлдөх чадварыг нэмэгдүүлэх суурь хүчин зүйл хэмээн тодорхойлж, түүний үүрэг, оролцоог илүү тодорхой тусгасан. Тухайлбал, “Алсын хараа-2050” урт хугацааны хөгжлийн бодлогод олон улсад өрсөлдөх чадвартай үндэсний шинжлэх ухаан, технологи, инновацын тогтолцоог хөгжүүлэх зорилтыг дэвшүүлсэн бол Монгол Улсыг 2026–2030 онд хөгжүүлэх таван жилийн үндсэн чиглэл болон Засгийн газрын 2024–2028 оны үйл ажиллагааны хөтөлбөрт судалгаа–сургалт–үйлдвэрлэлийн уялдаа холбоог бэхжүүлэх, инновацыг дэмжих, судалгааны үр дүнг эдийн засгийн эргэлтэд оруулах, төр–хувийн хэвшил–судалгааны байгууллагын хамтын ажиллагааг өргөжүүлэх зэрэг зорилтуудыг тусгасан байна.
Гэвч дээрх эрх зүйн орчин, бодлогын баримт бичгүүд батлагдсан хэдий ч бодлогын уялдаа, хэрэгжилтийн түвшин хангалтгүй хэвээр байна. Ялангуяа шинжлэх ухаан, технологи, инновацын бодлогыг салбар дундын түвшинд уялдуулан хэрэгжүүлэх зорилгоор байгуулагдсан Үндэсний зөвлөл үйл ажиллагаа огт явуулдаггүй, шийдвэрийн хэрэгжилт хангалтгүй байгаа нь бодлогын нэгдмэл байдал алдагдах, хэрэгжилтийн үр нөлөө буурах нөхцөлийг бүрдүүлж байна.
Түүнчлэн эрдэм шинжилгээний байгууллага, хүрээлэн, лаборатори, судлаачдын өдөр тутмын үйл ажиллагаанд салбарын онцлогт нийцээгүй нийтлэг зохицуулалтын улмаас хүндрэл үүсэж байгаа бөгөөд шинжлэх ухаан, технологийг хөгжүүлэх төрийн дэмжлэгийг бодитой хэрэгжүүлэхэд шаардлагатай санхүүжилт, төсөв, татвар, төрийн өмчийн худалдан авалт, тусгай зөвшөөрөл, хүний нөөцийн цогц зохицуулалт хангалтгүй байгаа бөгөөд судалгаа, хөгжүүлэлтийн санхүүжилтийн тогтвортой, урт хугацааны эх үүсвэрийг баталгаажуулах, эдийн засгийн баталгааг хуульчлах, инновацын үр дүнг бодитоор арилжаалах эрх зүйн зохицуулалтыг илүү тодорхой болгох шаардлага тулгарч байна.
Иймд шинжлэх ухаан, технологи, инновацын салбарын бодлогын уялдаа холбоог бэхжүүлэх, институцийн тогтолцоог боловсронгуй болгох, санхүүжилтийн тогтвортой механизмыг бүрдүүлэх, төрийн дэмжлэг, эдийн засгийн баталгааг нэмэгдүүлэх эрх зүйн зохицуулалтыг тодорхой болгох зорилгоор Шинжлэх ухаан, технологийн тухай хууль болон бусад хуульд нэмэлт, өөрчлөлт оруулах шаардлага бий болоод байна. Ийнхүү Шинжлэх ухаан, технологийн тухай хуульд доор дурдсан агуулгаар нэмэлт, өөрчлөлт оруулах нь зүйтэй гэж үзэж байна.
Хуулийн төслийн зорилго, ерөнхий бүтэц, зохицуулах харилцаа, хамрах хүрээг дараах байдлаар тогтоож боловсруулсан болно.    
[bookmark: _Hlk155283455][bookmark: _Hlk195885101]Шинжлэх ухаан, технологийн тухай хуульд нэмэлт, өөрчлөлт оруулах тухай хуулийн төсөл нь 5 зүйлээс бүрдэх ба тэдгээрт дараах асуудлыг тусган зохицуулахаар боловсруулсан. Үүнд:

	1.Шинжлэх ухаан, технологийг хөгжүүлэх тэргүүлэх  чиглэлийг тодорхойлоход дижитал болон ногоон эдийн засгийн шилжилтийг дэмжихэд чиглэх шалгуур үзүүлэлтийг бий болгохыг чухалчилж энэ зохицуулалтын шалгуур үзүүлэлтийг нэмж тусгахаар төсөл боловсрууллаа. 
	2.Төрийн өмчит эрдэм шинжилгээний байгууллагын үйл ажиллагааг хараат бусаар хэрэгжүүлэх эдийн засгийн баталгааг төр өөрөө хариуцах зохицуулалтыг бий болгосон.
3.Шинжлэх ухаан, технологийн хүний нөөцийг бэлтгэх, хөгжүүлэхэд чиглэгдсэн сум, тосгон дахь төрийн болон орон нутгийн өмчийн шинжлэх ухаан, технологийн салбарын ажилтнуудад ажилласан жилийг харгалзан улсын төсвөөс мөнгөн тэтгэмж олгож байх зохицуулалтыг бий болгосон.
4.Шинжлэх ухаан, технологийг хөгжүүлэх судалгаа хөгжүүлэлтийн ажилд Засгийн газраас тогтмол санхүүжилтийг жил бүр олгож байх зохицуулалтыг бий болгохоор төсөлд тусгасан.
5.Шинжлэх ухааны салбарын нэгдсэн төсвийн төсөлд эрдэм шинжилгээний байгууллагын үйл ажиллагаа, хөрөнгө оруулалтын зардлаас гадна үндэсний шинжлэх ухаан, технологийн сангийн болон их сургуулийн эрдэм шинжилгээний зардал, эрдэм шинжилгээний ажилтны мэдлэг, ур чадварыг дээшлүүлэх, тэдний нийгмийн баталгааны асуудлыг шийдвэрлэх болон эрдэм шинжилгээний байгууллагын үйл ажиллагаанд шаардлагатай бусад хөрөнгө оруулалтын зардлыг тусгах зохицуулалтыг орууллаа.
6.Эрдэм шинжилгээний ажилтны цалин хөлс нь албан тушаалын цалин болон албан ажлын онцгой нөхцөлийн, ттөрийн алба хаасан хугацааны, зэрэг дэвийн, докторын, мэргэшлийн зэргийн нэмэгдлээс бүрдэх бөгөөд тэдгээрийн хувь хэмжээг Засгийн газар тогтоож байх зохицуулалтыг төсөлд тусгасан.
7.Эрдэм шинжилгээний байгууллага арилжааны данстай байх бөгөөд судалгаа хөгжүүлэлтийн ажлын санхүүжилтийн гүйлгээг уг дансаар хийж байх зохицуулалтыг бий болгохоор тусгасан.
8.Эрдэм шинжилгээний ажилтны иргэн, хуулийн этгээд, нутгийн захиргааны байгууллагын захиалгаар судалгаа хөгжүүлэлтийн ажил гүйцэтгэсэн бол захиалагчаас нэмэгдэл цалин, урамшуулал, бусад дэмжлэг авах нийгмийн баталгаан дээр төрийн захиалгыг оруулж нийгмийн баталгаагаар хангагдах эрхийг нээж өгөхөөр төсөл боловсрууллаа.
9.Судалгаа хөгжүүлэлтийн ажил эрхэлж байгаль, нийгмийн шинэ үзэгдэл, зүй тогтол, хуулийг тодорхойлж, шилдэг бүтээл туурвисан эрдэм шинжилгээний ажилтан, судлаачид “байгаль, нийгмийн ухааны шагнал” олгодгийг салгаж, байгалийн ухааны болон нийгмийн ухааны шагнал болгохоор төсөл боловсруулсан.
Хуулийн дагаж мөрдөх хугацааны талаарх зохицуулалтыг шинээр тусгасан. 

Хууль батлагдсанаар нийгэм, эдийн засаг, хууль зүйн үр дагавар бий болж, дараах ач холбогдол эерэг нөлөө бий болно гэж үзэж байна. Энэ нь:

[bookmark: _Hlk155284839]Шинжлэх ухаан, технологийн тухай хуульд нэмэлт оруулах тухай хуулийн төсөл батлагдсанаар шинжлэх ухаан, технологийн салбарыг  хөгжүүлэхэд  төрийн дэмжлэгийг  бодитоор хэрэгжүүлэх санхүүжилтийн, эрх зүйн баталгаа боловсронгуй  болно. 

Шинжлэх ухаан, технологийн салбарын төрийн дэмжлэг бодит санхүү, эрх зүйн баталгаатай болж, судалгааны үр дүн эдийн засгийн эргэлтэд орох нөхцөл сайжирна.

Үндэсний судалгаа хөгжүүлэлт, хувийн хэвшлийн болон  олон улсын хамтын ажиллагаа, шинжлэх ухаан, соёл, хүний нөөц, хөрөнгө оруулалтын дэд бүтцийн дэмжлэгийг хооронд нь уялдуулан шинэчлэхэд чухал түлхэц болно. 
Эрдэм шинжилгээний байгууллага, хүрээлэн, лаборатори, судлаачдын өдөр тутмын үйл ажиллагаанд салбарын онцлогт нийцээгүй нийтлэг зохицуулалтын улмаас үүсэж байгаа хүндрэл бэрхшээлийг арилгах боломж бий болно.
Шинжлэх ухаан, технологи, инновацын салбарын бодлогын уялдаа холбоог бэхжүүлэх, институцийн тогтолцоог боловсронгуй болгох, санхүүжилтийн тогтвортой механизмыг бүрдүүлэх, төрийн дэмжлэг, эдийн засгийн баталгааг нэмэгдүүлэх эрх зүйн зохицуулалтыг тодорхой болгоход эерэг нөлөө үзүүлнэ.
Шинжлэх ухаан, технологийг хөгжүүлэх төрийн дэмжлэгийг бодитой хэрэгжүүлэхэд шаардлагатай санхүүжилт, төсөв, татвар, төрийн өмчийн худалдан авалт, тусгай зөвшөөрөл, хүний нөөцийн цогц зохицуулалт хангалтгүй байгаа бөгөөд судалгаа, хөгжүүлэлтийн санхүүжилтийн тогтвортой, урт хугацааны эх үүсвэрийг баталгаажуулах, эдийн засгийн баталгааг хуульчлах, инновацын үр дүнг бодитоор арилжаалах эрх зүйн зохицуулалт илүү тодорхой болно.
Эдийн засгийн хувьд урт хугацаанд өндөр технологи, инновацын бүтээгдэхүүний үйлдвэрлэл нэмэгдэх, импорт орлох бүтээгдэхүүн хөгжих, экспортын боломж өргөжих, хувийн хэвшлийн R&D хөрөнгө оруулалт өсөх зэрэг эерэг үр нөлөөг үзүүлнэ.
Хүний нөөц, дэд бүтэц, лабораторийн тогтвортой ажиллагаанд чиглэсэн хөрөнгө оруулалт байх тул төсвийн үр ашиг, судалгааны өгөөжийг нэмэгдүүлэх ач холбогдолтой.
Эрдэм шинжилгээний ажилтны цалин, нэмэгдэл, зэрэг дэв, докторын болон мэргэшлийн нэмэгдэл, орон нутагт ажилласны тэтгэмж, залуу судлаачдын дэмжлэгийг хуульчлан тодорхой болгосноор хүний нөөцийн тогтвор суурьшил сайжирна.
Лаборатори, туршилтын бааз, тоног төхөөрөмжийн ашиглалт, засвар үйлчилгээний зардлыг суурь санхүүжилтийн бүрэлдэхүүнд тусгах нь судалгааны чанар, давтагдах боломж, олон улсын стандартын шаардлагыг хангахад чухал нөлөөтэй. Нарийн мэргэжлийн тоног төхөөрөмжид тусгай худалдан авах горим хэрэглэх нь чанаргүй нийлүүлэлт, ашиглалтын доголдол, давхар зардлыг бууруулна.
Хуулийн төслийн үр нөлөөг салбар бүрээр тоймлон авч үзэхэд дараах эерэг үр дүн бий болохоор байгааг дашрамд дурдаж байна.  Салбар тус бүрээр авч үзвэл:
	1.Нийгэм, эдийн засгийн хөгжилд үзүүлэх үр нөлөө:
· Тэргүүлэх чиглэл, цөм технологийг хэрэгжүүлснээр аж үйлдвэр, дэвшилтэт технологийн чиглэлээр технологийн суурь бий болно.
· Аж үйлдвэрийн судалгаа боловсруулалтын ажлын цар хүрээ нэмэгдэж, экспортын бүтээгдэхүүнд өндөр, дунд технологийн агууламжтай бүтээгдэхүүний хэмжээ нэмэгдэнэ.
· Тэргүүний, дэвшилтэт технологийг хөгжүүлэх замаар үндэсний эдийн засгийн технологийн бааз суурийг шинэчлэн бэхжүүлэх боломж бүрдэнэ.  
· Өндөр технологи, инновацийн бүтээгдэхүүний үйлдвэрлэл нэмэгдэнэ.
· Технологийн дамжуулалт, үнэлгээ, нөлөөллийн тогтолцоо бий болсноор оюуны өмчийг эдийн засгийн эргэлтэд оруулах нөхцөл боломж бүрдэнэ.
· Нийгмийн хөгжилд шинжлэх ухаан, технологийн оролцоо нэмэгдэн шинжлэх ухаанч мэдлэг, мэдээллээр хангагдах боломж сайжран хүний хөгжлийн өсөлт бий болно 
· Оюуны бүтээлийг эдийн засгийн эргэлтэд оруулах замаар баялаг бүтээх үйл явцыг хурдасгаж, 
· Төр шинжлэх ухаан хувийн хэвшлийн цогц тогтолцоог хөгжүүлснээр улс орны өрсөлдөх чадварыг нэмэгдүүлэх, хүн амын амьдралын түвшинг дээшлүүлэх, нийгэм, эдийн засгийн тогтвортой хөгжлийг хангах, Үндэсний аюулгүй байдлын  баталгааг хангахад ахиц дэвшил гарна.
	2.Шинжлэх ухаан, технологийн үйл ажиллагаанд үзүүлэх үр нөлөө:
· Шинжлэх ухаан, технологийн үйл ажиллагаанд хувийн хэвшлийн оролцоо нэмэгдэж, судалгаа хөгжүүлэлтийн ажилд зарцуулах төсвийн бус  санхүүжилт, хөрөнгө оруулалтын хэмжээ дээшилнэ.
· Эрдэм шинжилгээний ажилтны тоо нэмэгдэхээс гадна судалгаа хөгжүүлэлтийн ажлын түвшин, чанар, үр өгөөж сайжирна.
· Гадаадад ажиллаж буй эрдэмтэн судлаачдыг өөрийн орны судалгаанд оролцуулах, залуу судлаачдыг дэмжсэн тэтгэлэг, дэмжлэгийн тогтолцоо бий болно.
· Төсвийн санхүүжилт, хөрөнгө оруулалтыг улс орны эдийн засаг, нийгмийн хөгжлийн зорилттой уялдуулан төлөвлөж нэмэгдүүлж, салбарын санхүүжилт, хөрөнгө оруулалтыг зорилтот түвшинд хүргэнэ.
· Санхүүжилтийн механизмыг сайжруулах, олон эх үүсвэртэй  болгоно. 
· Эрдэм шинжилгээний байгууллагуудын  үндсэн үйл ажиллагааныхаа хүрээнд нэмэлт орлого олох, захиран зарцуулах санхүүгийн эрх чөлөөг өргөтгөх замаар санхүүгийн бие даасан байдлыг хангана. 
· Мэдээллийн нэгдсэн сан байгуулагдаж, лабораторийн орчин сайжирч, олон улсын чиг хандлагад нийцсэн дэд бүтэц бий болсноор судалгаа хөгжүүлэлтийн ажлын түвшин нэмэгдэж, нийгэм, эдийн засгийн үр өгөөж дээшилнэ. 
	3.Хууль эрх зүйн орчинд үзүүлэх үр нөлөө:
· Cалбарт мөрдөгдөж буй эрх зүйн зарим баримт бичгийг шинжлэх ухаан, технологийн нэгдсэн бодлого, хууль тогтоомжид нийцүүлэн шинэчлэх эрх зүйн боломж бүрдэнэ.
· Шинжлэх ухаан технологид суурилсан бизнесийг хөгжүүлэх эрх зүйн орчин төлөвшин хөгжих боломж бүрдэнэ.
· Шинжлэх ухаан технологийн салбар нь бусад салбаруудад эергээр нөлөөлөх, хамтын уялдааг хангах эрх зүйн шинэчлэл хийгдэнэ.  
	4.Салбарын бүтэц, удирдлага, зохион байгуулалт, менежментэд үзүүлэх үр нөлөө:
· Олон улсын стандартад нийцсэн хяналт-шинжилгээ, үнэлгээний шалгуур үзүүлэлтийг нэвтрүүлснээр технологийн үйл ажиллагаанд оролцогчдын хариуцлага дээшилж,  гүйцэтгэлийн хяналт сайжирна.
· Шинжлэх ухааны салбарын гадаад хамтын ажиллагаа тогтвортой хөгжиж, олон улсын болон гадаад орны шинжлэх ухааны байгууллагын дэд бүтцийг түшиглэн судалгаа хөгжүүлэлтийн ажил гүйцэтгэх, олон улсын нэр хүндтэй эрдэм шинжилгээний байгууллагуудтай хамтарсан судалгааны төв, лаборатори байгуулж ажиллуулснаар судалгаа, шинжилгээний ажлын түвшин олон улсын түвшинд хүрнэ. 
· Шинжлэх ухаан технологийн нэгдсэн бодлогыг хэрэгжүүлснээр шинжлэх ухаан технологид суурилан бусад салбар хөгжих удирдлага, зохион байгуулалтын нөхцөл бүрдэнэ.
	5.Хүний нөөцийн хөгжилд үзүүлэх үр нөлөө:
· “Хүний капитал”-ын хөгжлийг глобал ертөнцөд өрсөлдөхүйц түвшинд хүргэхэд эерэг нөлөө үзүүлнэ. 
· Шинжлэх ухаан, технологийн салбарт ажиллагсадын ажиллаж, амьдрах нийгмийн таатай нөхцөл бүрдэнэ. 
· Хилийн чанадад сурч, ажиллаж, амьдарч буй өндөр боловсрол, нарийн мэргэжил эзэмшсэн Монгол Улсын иргэдийг эх орондоо эргэн ирж ажиллах болон хилийн чанадаас мэдлэг, туршлага, боломжоо улс орныхоо нийгэм, эдийн засгийн хөгжлийн тэргүүлэх асуудалд чиглүүлэн ажиллах эрх зүй, эдийн засгийн таатай нөхцөл бүрдэнэ. 
· Шинжлэх ухаан технологийн талаарх олон нийтийн боловсрол сайжирч хүүхэд, залуучуудын шинжлэх ухаанч ойлголт нь тэдгээрийн төлөвшил, хандлагад эерэг нөлөөг үзүүлж, авьяаслаг хүүхдэд төвлөрсөн шинжлэх ухаанч, чадварлаг эрэмтэн судлаачдын нөөц бүрдэх, үндэсний шинжлэх ухаанч соёл бүрдэх нөхцөл хангагдана.

[bookmark: _Hlk195885325]Шинжлэх ухаан, технологийн тухай хуульд нэмэлт, өөрчлөлт оруулах тухай хуулийн төсөл нь Монгол Улсын Үндсэн хуульд нийцэх бөгөөд уг хуулийн төсөлтэй холбогдуулан Байгаль орчинд нөлөөлөх байдлын үнэлгээний тухай хуульд нэмэлт оруулах тухай, Гаалийн тариф, гаалийн татварын тухай хуульд нэмэлт оруулах тухай, Нэмэгдсэн өртгийн албан татаварын тухай хуульд нэмэлт оруулах тухай, Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд нэмэлт оруулах тухай, төрийн хэмнэлтийн тухай хуульд нэмэлт, өөрчлөлт оруулах тухай, Соёлын өвийг хамгаалах тухай хуульд нэмэлт, өөрчлөлт оруулах тухай, Инновацийн тухай хуульд нэмэлт, өөрчлөлт оруулах тухай Монгол хэлний тухай хуульд өөрчлөлт оруулах тухай, Мал, амьтны эм тэжээлийн нэмэлтийн тухай хуульд өөрчлөлт оруулах тухай, Аж ахуйн нэгжийн орлогын албан татварын тухай хуульд нэмэлт, өөрчлөлт оруулах тухай, Гаалийн тухай хуульд нэмэлт оруулах тухай, Газрын тухай хуульд нэмэлт оруулах тухай, Газрын төлбөрийн тухай хуульд өөрчлөлт оруулах тухай, Төсвийн тухай хуульд өөрчлөлт оруулах тухай  хуулийн төслүүдийг боловсрууллаа.

